ඔයාට පුළුවන් නම් මාව අල්ලගන්න

***Catch Me If You Can*** යනු 2002 දී තිරගත වූ ඇමරිකානු අපරාධ හාස්‍ය නාට්‍ය චිත්‍රපටයක් වන අතර එය ස්ටීවන් ස්පීල්බර්ග් විසින් අධ්‍යක්ෂණය කර නිෂ්පාදනය කරන ලද අතර ක්‍රිස්ටෝපර් වෝකන්, මාටින් ෂීන්, නතාලි බේ, ඒමි ඇඩම්ස් සහ ජේම්ස් බ්‍රොලින් සහාය චරිත නිරූපණය කරන අතර ලියනාඩෝ ඩිකැප්‍රියෝ සහ ටොම් හැන්ක්ස් ප්‍රධාන රංගනයෙන් දායක වේ. ජෙෆ් නේතන්සන් විසින් රචිත තිර රචනය ෆ්‍රෑන්ක් ඇබග්නේල් ජූනියර් විසින් රචිත එම නමින්ම ලියන ලද සහ අර්ධ ස්වයං චරිතාපදාන පොත මත පදනම් වී ඇති අතර, ඔහු කියා සිටින්නේ ඔහුගේ 19 වන උපන්දිනයට පෙර පෑන් ඇමරිකානු වර්ල්ඩ් එයාර්වේස් සමාගමේ ගුවන් නියමුවෙකු, ජෝර්ජියා වෛද්‍යවරයෙකු සහ ලුසියානා පල්ලියේ නඩු පවරන්නෙකු ලෙස පෙනී සිටිමින් ඩොලර් මිලියන ගණනක වංචා සාර්ථකව සිදු කළ බවයි. කෙසේ වෙතත්, ඔහුගේ කතාවේ සත්‍යතාවය, 2020 පමණ වන විට දැඩි ලෙස විවාදාත්මක ය.

1980 දී ඇබග්නේල්ගේ පොත ප්‍රකාශයට පත් කිරීමෙන් ටික කලකට පසු එහි චිත්‍රපට අනුවාදයක් ගැන කල්පනා කරන ලද නමුත් 1997 දී ස්පීල්බර්ග් හා ඩ්‍රීම්වර්ක්ස් චිත්‍රපට අයිතිය මිලදී ගැනීමෙන් පසු එය සැබවින්ම ආරම්භ විය. ස්පීල්බර්ග් විසින්ම එය අධ්‍යක්ෂණය කිරීමට තීරණය කිරීමට පෙර, ඩේවිඩ් ෆින්චර්, ගෝර් වර්බින්ස්කි, ලාස් හෝල්ස්ට්‍රෝම්, මිලෝෂ් ෆෝමන් සහ කැමරන් ක්‍රෝ යන අය චිත්‍රපටය අධ්‍යක්ෂණය කිරීමට සලකා බලන ලදී. චිත්‍රපටයේ රූගත කිරීම් 2002 පෙබරවාරි සිට මැයි දක්වා සිදු විය.

2002 දෙසැම්බර් 25 වන දින තිරගත වීම ආරම්භ වූ මෙම චිත්‍රපටය, ලොව පුරා ඩොලර් මිලියන 352 ක ආදායමක් උපයා ගනිමින්, ප්‍රධාන විවේචනාත්මක සහ වාණිජමය වශයෙන් සාර්ථක විය. 75 වන ඇකඩමි සම්මාන උළෙලේදී, ක්‍රිස්ටෝපර් වෝකන් සහ ජෝන් විලියම්ස් පිළිවෙලින් හොඳම සහය නළුවා සහ හොඳම මුල් සංගීත නිර්මාණය සඳහා නිර්දේශ කරන ලදී.

## කතාන්දරය 
1969 වසරේදී, FBI නියෝජිත කාල් හැන්රාටි ප්‍රංශයේ මාර්සෙයිල් නගරය වෙත පැමිණෙන්නේ එහි බන්ධනාගාරයේ දුර්වල පහසුකම් හේතුවෙන් රෝගාතුර වී සිටින ෆ්‍රෑන්ක් ඇබග්නේල් ජූනියර් නම් සිරකරුවෙකු රැගෙන යාමට ය.

මීට වසර හයකට පෙර, ෆ්‍රෑන්ක් ඔහුගේ පියා වන ෆ්‍රෑන්ක් සීනියර් සහ ප්‍රංශ ජාතික මව වන පෝලා සමඟ නිව්යෝර්ක්හි නිව් රොෂෙල් හි ජීවත් වූ අතර, ඔහුගේ තරුණ අවධියේදී, තම පියා මිනිසුන්ව රැවටීමට භාවිතා කරන ආකාරයේ බොහෝ වංචා ක්‍රම ඉගෙන ගනියි. කෙසේ වෙතත් තම පියාට IRS (දේශීය ආදායම් දෙපාර්තමේන්තුව) සමඟ ඇති බදු ගැටළුකාරී තත්ව හේතුවෙන් මෙම පවුලට තම නිවසින් කුඩා මහල් නිවාසයකට යාමට සිදු වේ.

නමුත් එක් දිනකදී, ෆ්‍රෑන්ක්ට ඔහුගේ මව නිව් රොෂෙල් රොටරි සමාජයේ දී ඔහුගේ පියාගේ මිතුරෙකු වූ ජැක් බාන්ස් නම් පුද්ගලයා සමඟ අනියම් සම්බන්ධයක් පවත්වන බව දැනගන්නට ලැබෙයි. ඔහුගේ දෙමව්පියන් දික්කසාද වූ විට, ෆ්‍රෑන්ක් පලා යයි. ජීවත් වීමට මුදල් අවශ්‍ය නිසා, ඔහු විශ්වාස-මූල වංචාවන් වෙත යොමු වන අතර, ඔහුගේ වංචාවන් ක්‍රම ක්‍රමයෙන් පුළුල් ලෙස ක්‍රියා කරවයි. ඔහු වරක ෆ්‍රෑන්ක් ටේලර් නම් පෑන් ඇම් ගුවන් සමාගමට අයත් ගුවන් නියමුවෙකු ලෙස පෙනී සිටිමින් එම සමාගමේ වැටුප් චෙක්පත් ව්‍යාජ ලෙස සකස් කර, ඩොලර් මිලියන ගණනකින් මුදල් කොල්ලකයි.

මෙම අපරාධ පිළිබඳ තොරතුරු FBI වෙත ලැබෙන අතර කාල් නම් FBI නිලධාරීයා විසින් ෆ්‍රෑන්ක්ව ලුහුබැඳීමට පටන් ගනී. ඔහුව මොටෙල් (ජංගම හෝටලයක්) එකකදී හසුවන නමුත්, ෆ්‍රෑන්ක් අඟවන්නේ තමා ද හසු කර ගන්නට පැමිණි බැරී ඇලන් නම් රහස් සේවා නියෝජිතයෙක් බවයි. තමා රැවටී ඇති බව කාල්ට වැටහෙන්නටත් පෙර ඔහු එතනින් පැන යයි.

ඉන් පසුව ෆ්‍රෑන්ක් ව්‍යාජ වෛද්‍යවරයෙකු ලෙස පෙනී සිටීමට පටන් ගනී. මෙවර වෛද්‍ය ෆ්‍රෑන්ක් කොනර්ස් ලෙස, ඔහු බ්‍රෙන්ඩා නම් අහිංසක තරුණ රෝහල් හෙදියක් සමඟ ආදරයෙන් බැඳෙන අතර, ඇගේ නීතිඥ පියාගෙන් තම විවාහයට සහ ලුසියානා ප්‍රාන්ත නීතිඥ විභාගය ලිවීම සඳහා කටයුතු සම්පාදනය කරන ලෙස උදව් ඉල්ලා සිටියි. මෙහිදී ඔහු එම විභාගය සමත් වෙයි. කාල් මෙහිදී ෆ්‍රෑන්ක්ව ඔහුගේ විවාහ ගිවිස ගැනීමේ උත්සවයටම ලුහුබැඳගෙන පැමිණේ, මෙහිදී තමා හසුවන බව තේරුම් ගත් ෆ්‍රෑන්ක්, දින දෙකකට පසු මියාමි ගුවන් තොටුපළේදී තමා හමුවන බව බ්‍රෙන්ඩාට පවසමින්, හෝටල් කාමරයේ ජනේලයකින් පැනයයි. 

නමුත් ගුවන්තොටුපළේදී ෆ්‍රෑන්ක්ට බ්‍රෙන්ඩාව පමණක් නොව, සාමාන්‍ය ඇඳුමින් සැරසුණු නිලධාරීන්වද දකී. ඇය ඔහුව අතහැර දමා ඇති බව වැටහුණු පසු ආපසු හැරී පැමිණෙයි. තම නියමු අනන්‍යතාවය ගැන නැවත සිතා බලමින්, ඔහු ප්‍රාදේශීය විද්‍යාලයක් සඳහා ගුවන් සේවිකාවන් බඳවා ගැනීමේ මෙහෙයුමක් දියත් කරයි. සේවිකාවන් අට දෙනෙකුගෙන් සමන්විත වූ කණ්ඩායමකින් යුක්ත වූ ඔහු ගුවන්තොටුපල දී කාල් සහ අනෙකුත් නිලධාරීන්ගෙන් සැඟවී මැඩ්රිඩ් බලා යන ගුවන් යානයකින් ස්පාඤ්ඤයට පැන ගනී.

පසුව 1967 දී, ෆ්‍රෑන්ක්ව ඔහුගේ මවගේ උපන් ගම වන ප්‍රංශයේ මොන්ට්‍රිචාර්ඩ්හිදී කොටු කරගන්නා අතර ප්‍රංශ පොලිසියට යටත් වන ලෙස ඔහුට බල කරයි. ෆ්‍රෑන්ක් වහාම අත්අඩංගුවට ගෙන ප්‍රංශ භාරයට ගනු ලැබේ, නමුත් කාල් ඔහු නැවත එක්සත් ජනපදයට හරවා යවන බවත් සහතික‌ වෙයි.

1969 දී නැවත වරක් ගුවන් යානයකින් ෆ්‍රෑන්ක්ව එක්සත් ජනපදයට රැගෙන යන කාල්, ඔහුගේ පියා ෆ්රෑන්ක් සීනියර් මිය ගොස් ඇති පුවත බව කාල් ෆ්‍රෑන්ක්ට දන්වයි. සිත් තැවුලට පත්ව ෆ්‍රෑන්ක් ගුවන් යානයෙන් පැන ගොස් ඔහුගේ මවගේ නිවසට ළඟා වන අතර, ඇයට දැන් බාන්ස් සමඟ දියණියක් සිටින බව දකියි. ෆ්‍රෑන්ක් කාල්ට යටත් වන අතර උපරිම ආරක්ෂිත බන්ධනාගාරයක වසර 12 ක සිර දඬුවමක් නියම කෙරේ.

කාල් ඉඳහිට ෆ්‍රෑන්ක් බැලීමට යයි. එක් අවස්ථාවකදී, ඔහු කටයුතු කරමින් සිටින නඩුවකින් ලබාගත් වංචනික චෙක්පතක් ඔහුට පෙන්වයි. බැංකුකරු වංචාවට සම්බන්ධ බව ෆ්‍රෑන්ක් වහාම නිගමනය කරයි. මෙයින් පැහැදුණු කාල්, තම සිර දඬුවමේ ඉතිරි කාලය FBI මූල්‍ය අපරාධ ඒකකයේ සේවය කරමින් විඳීමට ඉඩ දෙන ලෙස FBI ආයතනයට ඒත්තු ගන්වයි. ෆ්‍රෑන්ක් එයට එකඟ වන නමුත් කාර්යාල කටයුතු කිරීමෙන් ඉක්මනින්ම වෙහෙසට පත් වේ.

එක් සති අන්තයකදී, ෆ්‍රෑන්ක් නැවතත් ගුවන් නියමුවෙකු ලෙස පෙනී සිටීමට සූදානම් වීමේදී නැවතත් කාල් ට හසුවන අතර, කිසිවෙකු ඔහු පසුපස හඹා නොයන බවත් එය ඔහුගේ කැමැත්ත බවත් සහතික කරමින්, ඔහුගේ වංචාව දිගටම කරගෙන යාමට ඉඩ‌ දෙයි. ෆ්‍රෑන්ක් නැවත රැකියාවට පැමිණ තවත් වංචා නඩුවක් ගැන කාල් සමඟ සාකච්ඡා කරයි. මෙහිදි කාල් ඔහුගෙන් ලුසියානා ප්‍රාන්ත නීතිඥ විභාගයේදී වංචා කළේ කෙසේදැයි විමසයි. ෆ්‍රෑන්ක් ඔහුට පවසන්නේ ඔහු ඉගෙන ගෙන සමත් වූ බවයි. කාල් සිනාසෙමින් ෆ්‍රෑන්ක්ගෙන් ඔහු ඇත්තම කියනවාදැයි විමසයි, නමුත් ෆ්‍රෑන්ක් එයට පිළිතුරු නොදී, ඒ වෙනුවට නව වංචා නඩුවක් පිළිබඳව කාල්ට තොරතුරු ලබා දෙයි.

පසු සටහනක සඳහන් වන්නේ ෆ්‍රෑන්ක් තම බිරිඳ සමඟ එක්සත් ජනපදයේ මැදපෙරදිග ප්‍රදේශයේ වසර 26ක් ජීවත් වූ බවත්, ඇයට පුතුන් තිදෙනෙකු සිටි බවත්, කාල් සමඟ මිත්‍රකම් පැවැත්වූ බවත්, FBI හි බැංකු වංචා සහ ව්‍යාජ ලේඛන පිළිබඳ ප්‍රමුඛ විශේෂඥයෙකු ලෙස ජීවිකාව ගෙන ගිය බවත්ය.

## චරිත නිරූපණය 
]]සැබෑ ෆ්‍රෑන්ක් ඇබග්නේල්, තිරයේ සිටින ඔහුගේ සැබෑ චරිතය අත්අඩංගුවට ගන්නා ප්‍රංශ පොලිස් නිලධාරියෙකු ලෙස ගරු රඟපෑමක යෙදේ. 
## නිෂ්පාදනය 
### නිර්මාණකරනය 
1980 දී ෆ්‍රෑන්ක් ඇබග්නේල් ඔහුගේ ස්වයං චරිතාපදානයේ චිත්‍රපට අයිතිය විකුණන ලදි.  ඇබග්නේල්ට අනුව, නිෂ්පාදකයින් වන නෝමන් ලියර් සහ බඩ් යෝර්කින් ඔහුව *ජොනී කාර්සන් ගේ ද ටුනයිට් ෂෝ* හිදී දැකීමෙන් පසු චිත්‍රපට අයිතිය මිලදී ගත්හ. වසර දෙකකට පසු, ඔවුන් කොලොම්බියා පික්චර්ස් වෙත එම අයිතිය විකුණූ අතර, ඔවුන්ගේ නිෂ්පාදක හෝල් බාර්ට්ලට් වෙත අයිතිය පිරිනමන ලදි. බාර්ට්ලට් සහ ඔහුගේ ව්‍යාපාරික සහකරු මයිකල් ජේ. ලැස්කි තිර රචනය ලිවීමට ස්ටීවන් කුන්ස් බඳවා ගත් නමුත් ව්‍යාපෘති බෙදාහරින්නෙකු සොයා ගැනීමට පෙර බාර්ට්ලට් මිය ගියේය.  පසුව අයිතිවාසිකම් ඩිස්නි හි අංශයක් වන හොලිවුඩ් පික්චර්ස් වෙත විකුණන ලද අතර, ව්‍යාපෘතිය ආපසු හැරවුනු විට, අයිතිවාසිකම් නැවත ට්‍රයිස්ටාර් පික්චර්ස් හි අංශයක් වන 78 Bungalow ප්‍රොඩක්ෂන්ස් වෙත විකුණන ලදී. එතැන් සිට, ව්‍යාපෘතිය ඩ්‍රීම්වර්ක්ස් පික්චර්ස් හි ස්ටීවන් ස්පීල්බර්ග් වෙත ඉදිරිපත් කරන ලදී. 

*ඩේලි වරායටි පුවත්පතට* අනුව, විධායක නිෂ්පාදක මයිකල් ෂේන් 1990 දී පැරමවුන්ට් පික්චර්ස් සඳහා චිත්‍රපට අයිතිය මිලදී ගත්තේය.   1997 දෙසැම්බර් හිදි, බැරී කෙම්ප් ෂේන්ගෙන් චිත්‍රපට අයිතිය මිලදී ගත් අතර, ව්‍යාපෘතිය ඩ්‍රීම්වර්ක්ස් වෙත ගෙන එන ලදි. එහි ජෙෆ් නේතන්සන් තිර රචනය ලිවීය.  2000 අප්‍රේල් වන විට, ඩේවිඩ් ෆින්චර් මීට පෙර මාස කිහිපයක සිට අධ්‍යක්ෂණයට අනුයුක්තව සිටි නමුත්, *පැනික් රූම්* චිත්‍රපටය හේතුවෙන් එයින් ඉවත් විය. 2000 ජූලි මාසයේදී, ලියනාඩෝ ඩිකැප්‍රියෝ රඟපෑමට සාකච්ඡා කළ අතර, ගෝර් වර්බින්ස්කි විසින් චිත්‍රපටය අධ්‍යක්ෂණය කිරීමට නියමිතව තිබුණි.   පසුව ස්පීල්බර්ග් නිෂ්පාදකවරයා ලෙස අත්සන් කළ අතර, රූගත කිරීම් 2001 මාර්තු මාසයේදී ආරම්භ කිරීමට නියමිතව තිබුණි.  

### චරිත නිරූපණය 
වර්බින්ස්කි පලමුව කාල් හන්රාටි ලෙස ජේම්ස් ගන්ඩොල්ෆිනි, ෆ්‍රෑන්ක් අබග්නේල් සීනියර් ලෙස එඩ් හැරිස් සහ බ්‍රෙන්ඩා ස්ට්‍රෝං ලෙස ක්ලෝයි සෙවිග්නි තෝරා ගත්තේය.   ඩිකැප්‍රියෝ *ගැන්ග්ස් ඔෆ් නිව් යෝර්ක් චිත්‍රපටය* සඳහා වූ කැපවීම නිසා වර්බින්ස්කි ඉවත් විය.  ලැසේ හෝල්ස්ට්‍රම් 2001 මැයි වන විට අධ්‍යක්ෂණය කිරීමට සාකච්ඡා කරමින් සිටි නමුත් 2001 ජූලි මාසයේදී එය අත්හැරියේ ය. මෙම අදියරේදී හැරිස් සහ සෙවිග්නි චිත්‍රපටයෙන් ඉවත් වී සිටි නමුත් ඩිකැප්‍රියෝ සහ ගන්ඩොල්ෆිනි තවමත් සම්බන්ධ වී සිටියහ.  ඩ්‍රීම්වර්ක්ස් හි සම-නිර්මාතෘ ස්පීල්බර්ග්, මිලෝෂ් ෆෝර්මන්ට අධ්‍යක්ෂක තනතුර පිරිනැමූ අතර, කැමරන් ක්‍රෝ‌වෙ බඳවා ගැනීම සලකා බැලීය. මෙම සාකච්ඡා කාලය තුළ, ස්පීල්බර්ග් චිත්‍රපටය ඔහු විසින් ම අධ්‍යක්ෂණය කිරීම ගැන සලකා බැලීමට පටන් ගත් අතර, අවසානයේ ඒ සඳහා *බිග් ෆිෂ්* සහ *මේමර්ස් ඔෆ් අ ගයිෂා* වැනි ව්‍යාපෘති අතහැර දැමීය.  ස්පීල්බර්ග් 2001 අගෝස්තු මාසයේදී නිල වශයෙන් අධ්‍යක්ෂණය සඳහා යොමුවිය. 

බ්‍රෙන්ඩා ස්ට්‍රෝං ගේ ආදේශය සෙවීම සඳහා මාස ගණනක්  ගතවුවද, අවසානයේ ඒමි ඇඩම්ස් ඒ සඳහා තෝරා ගන්නා ලදී. ස්පීල්බර්ග් ඇගේ තෝරාගැනීම් පටයට "ආදරය" කළ අතර, නිෂ්පාදක වෝල්ටර් එෆ්. පාර්ක්ස් අදහස් දක්වමින් "ඇය අපි දැක ඇති ඕනෑම අයෙකු මෙන් නැවුම් හා අවංක බව" ප්‍රකාශ කළ අතර එය චරිතයේ වැදගත් අංගයක් විය. පාර්ක්ස්ගේ යෝජනාවට අනුව ක්‍රිස්ටෝපර් වෝකන් ෆ්‍රෑන්ක් ඇබග්නේල් සීනියර් ලෙස තෝරා ගන්නා ලදී. මාටින් ෂීන් රොජර් ස්ට්‍රෝං ලෙස රඟපෑවේ ඔහුට "බිය ජනක පැවැත්මක්" තිබූ බැවිනි. කරුණු වලට සත්‍යව පෝලා ඇබග්නේල් නිරූපණය කිරීමට ස්පීල්බර්ග්ට ප්‍රංශ නිළියක් අවශ්‍ය විය. ඔහු පැරිසියේ ජීවත් වූ බ්‍රයන් ඩි පාමා ගෙන් උදව් ඉල්ලා සිටි අතර, ඔහු නතාලි බේ වැනි නිළියන් කිහිප දෙනෙකු සමඟ ප්‍රවේශයන් කිහිපයක් පැවැත්වීය. ස්පීල්බර්ග් ජෙනිෆර් ගාර්නර් ව *අලයිස්* හි දැක තිබූ අතර ඇයට චිත්‍රපටයේ කුඩා චරිතයක් ලබා දී තිබුණි. 

### රූගත කිරීම් 
රූගත කිරීම් 2002 ජනවාරි මාසයේදී ආරම්භ කිරීමට නියමිතව තිබුණි.  රූගත කිරීම් සඳහා බර්බෑන්ක්, ඩව්නි, නිව් යෝර්ක් නගරය, LA/ඔන්ටාරියෝ ජාත්‍යන්තර ගුවන්තොටුපළ (මියාමි ජාත්‍යන්තර ගුවන්තොටුපළ තරම් දෙගුණයක් වූ), ක්විබෙක් නගරය සහ මොන්ට්‍රියල් යන ස්ථාන ඇතුළත් විය.  චිත්‍රපටය දින 52 ක් තුළ ස්ථාන 147 කදී රූගත කරන ලදී. ඩිකැප්‍රියෝ වරක සඳහන් කළේ, "අපි දින තුනක් ගතවනු ඇතැයි සිතූ දර්ශන සඳහා එක් දහවලක් විතරක් ගත වුණා" ලෙසයි.   රූගත කිරීම් අප්‍රේල් 25-30 දක්වා වෝල්ඩෝෆ්-ඇස්ටෝරියා හෝටලයෙන් පිටත පාර්ක් මාවතේ දී සිදු කෙරිණි. චිත්‍රපටයේ නිෂ්පාදන කටයුතු නිව් ජර්සි හි ඔරේන්ජ් වෙත ගෙන ගොස් බැංකු සහ උසාවි දර්ශන සඳහා බෘක්ලින් නගරය වෙත ආපසු පැමිණියේ ය. රූගත කිරීම් ජෝන් එෆ්. කෙනඩි ජාත්‍යන්තර ගුවන්තොටුපළේ TWA ගුවන් ගමන් මධ්‍යස්ථානයේදී ද සිදු කෙරිණි.  ක්විබෙක් නගරය එහි වාතාවරණය සඳහා තෝරා ගන්නා ලදී. පැරණි ක්විබෙක් නගරය තුළ ඇති ප්ලේස් රෝයල්, මොන්ට්‍රිචාර්ඩ් පෙදෙස නියෝජනය කරන අතර, අත්අඩංගුවට ගැනීමේ ස්ථානයේ පසුබිමේ ඇති පල්ලිය නොට්‍රේ-ඩේම්-ඩෙස්-වික්ටෝයර්ස් ය .  

### සංගීතය 
සංගීත නිර්මාණය සහ මෙහෙයවීම ජෝන් විලියම්ස් විසින් සිදු කරන ලදී. චිත්‍රපටයේ ශබ්ද පටය 2002 දෙසැම්බර් 10 වන දින DreamWorks Records විසින් නිකුත් කරන ලදී.

## ඓතිහාසික නිරවද්‍යතාවය 
ඇබග්නේල් චිත්‍රපටය සමඟ එතරම් සම්බන්ධයක් නොතිබුණද, සත්‍ය සිදුවීම්වලින් විවිධ වෙනස්කම් සිදු වුවද, "මෙම චිත්‍රපටයට සාධාරණයක් ඉටු කළ හැකි" එකම චිත්‍රපට නිෂ්පාදකයා ස්පීල්බර්ග් බව ඔහු විශ්වාස කළේය.  2001 නොවැම්බර් මාසයේදී, ඇබග්නේල් මෙසේ පැවසීය:මම චිත්‍රපට උපදේශකයෙක් නෙවෙයි. මම කවදාවත් ස්ටීවන් ස්පීල්බර්ග්ව මුණගැහිලාවත් කතා කරලාවත් නැහැ, ඒ වගේම මම පිටපත කියෙව්වෙත් නැහැ, කියවන්න කැමතිත් නැහැ. හැබැයි මගේ පියා ඇත්තටම හිටපු විදියට වගේ හොඳ ආලෝකයකින් නිරූපණය කරනවා කියලා මට තේරෙනවා. ස්ටීවන් ස්පීල්බර්ග් තමන්ගෙ තිර රචකයාට (ජෙෆ් නේතන්සන්) කියලා තියෙනවා, මම කරපු සබඳතා සහ සැබෑ වංචාවන් ගැන සම්පූර්ණ නිරවද්‍යතාවයක් අවශ්‍ය බව. අවසානයේ චිත්‍රපටය විනෝදාත්මක, උද්යෝගිමත්, හාස්‍යජනක හා පවුල, ළමා කාලය සහ දික්කසාදය පිළිබඳව සමාජයට වැදගත් පණිවිඩයක් ගෙන එයි කියලා මම බලාපොරොත්තු වෙනවා. 

2017 දී "Talks at Google" සඳහා වූ ඉදිරිපත් කිරීමකදී, ඇබග්නේල් චිත්‍රපටයේ නිරවද්‍යතාවය පිළිබඳව අදහස් දැක්වීය:මම චිත්‍රපටිය බලලා තියෙන්නේ දෙපාරයි. ඉතින් මාධ්‍ය මගෙන් චිත්‍රපටිය ගැන මගේ අදහස මොකක්ද, හරි දේ මොකක්ද, වැරදි දේ මොකක්ද කියලා ඇහුවම මම කිව්වා: "පළමුව මට සහෝදරයන් දෙන්නෙක් සහ සහෝදරියක් ඉන්නවා; ඔහු මාව පවුලේ එකම දරුවා ලෙස නිරූපණය කළා. සැබෑ ජීවිතයේ දී, මගේ අම්මා කවදාවත් නැවත විවාහ වුණේ නැහැ; ඇය නැවත විවාහ වන දර්ශනයක් චිත්‍රපටයේ තියෙනවා, ඇයට කුඩා දියණියක් ඉන්නවා; ඒක ඇත්තටම සිදු වුණේ නැහැ. මම පැනලා ගියාට පස්සේ මගේ තාත්තාව සැබෑ ජීවිතයේ දී මම කවදාවත් දැකලා නැහැ; චිත්‍රපටියේ දි ඔවුන් ඔහුව ක්‍රිස්ටෝපර් වෝකන් වෙත නැවත මුණගස්වනවා. ඒක ඇත්තටම සිදු වුණේ නැහැ. ... මම ගුවන් යානයේ ආහාර වැනි දේවල් යානයට ගෙනාපු කුස්සියේ ගැලිය හරහා පැන ගියා; නමුත් චිත්‍රපටයේ ඔවුන් මාව වැසිකිළියක් හරහා පැනලා යැවුවා." මම හිතුවේ ඔහු කතාවට ඉතා සමීපව හිටියා කියලා, නමුත් ඒ සියල්ලටම වඩා ඔවුන් නිවැරදි වීම ගැන සැලකිලිමත් වුණා, පළමුවෙන්ම ඔහු ජීවත් වන සැබෑ පුද්ගලයෙකු පිළිබඳ චිත්‍රපටයක් නිර්මාණය කළ පළමු අවස්ථාව එය වූ නිසා. දෙවනුව, FBI ගැන ඔහු පැවසූ දේ ... නිවැරදි බව සහතික කර ගැනීම සඳහා කාර්යාංශයේ තොරතුරු නිලධාරියෙකු මුළු චිත්‍රපටයේම සියලුම රූගත කිරීම් කට්ටලයේ සිටියා. ... ඊට පස්සේ, ඇත්ත වශයෙන්ම ඔහු පසුව පැවසූ පරිදි, "මට මගේ තොරතුරු බොහොමයක් ලැබුණේ ඒ විශ්‍රාමික නියෝජිතයන් තිදෙනාගෙන්" ... ඉතින් මම හිතුවේ ඔහු චිත්‍රපටයේ ඉතා නිවැරදිව සිටීමෙන් හොඳ කාර්යයක් කළා කියලා. ඊට අමතරව, ඇබග්නේල් චෝදනා කරන පරිදි ඔහු ලුහුබැඳ ගොස් පසුව ඔහු සමඟ වැඩ කළ FBI නියෝජිතයා ජෝසෆ් ෂියා ය; ෂියා චිත්‍රපටයේ ඔහුගේ නම භාවිතා කිරීමට අකමැති වූ නිසා, එම චරිතය කාල් ලෙස නම් කර පාපන්දු ක්‍රීඩක ටෙරී හැන්රාටි මත පදනම්ව හැන්රාටි යන වාසගම ලබා දුන් බව ඇබග්නේල් පවසා ඇත.  

ස්පීල්බර්ග් "කතාවට ඉතා සමීපව සිටි" බවට ඔහු කළ ප්‍රකාශය හැරුණුකොට, වාර්තාවලින් පෙනී යන්නේ ඇබග්නේල් නිව් යෝර්ක්හි ෆෝර්ට් ඈන් හි ග්රේට් මීඩෝ රැඳවුම් මධ්‍යස්ථානයේ වයස අවුරුදු 17 ත් 20 ත් අතර කාලයේ (1965 ජූලි 26 සිට 1968 දෙසැම්බර් 24 දක්වා, සිරකරු අංක 25367) සිටි බවත්, ඊට පෙර ඔහු එක්සත් ජනපද නාවික හමුදාවේ (1964 දෙසැම්බර් සිට 1965 පෙබරවාරි දක්වා) සිටි බවත්ය.  1969 පෙබරවාරි 14 වන දින ග්රේට් මීඩෝවෙන් නිදහස් වී සති හයකට පසු, ඔහු ලුසියානාවේ බැටන් රූජ් හිදී නැවත අත්අඩංගුවට ගන්නා ලදී. ඔහු ප්‍රාදේශීයව සිරගත කරන ලද අතර, 1969 ජුනි මාසයේදී, බැටන් රූජ් හි පවුලකින් සහ කුඩා ව්‍යාපාරයකින් සොරකම් කිරීම සම්බන්ධයෙන් ඔහු වරදකරු විය.   1970 සරත් සමයේදී කෙටි කාලයක් සඳහා ඇබග්නේල් පෑන් ඇමරිකානු ගුවන් සේවයේ නියමුවෙකු ලෙස ක්‍රියා කලේ ය. 1970 නොවැම්බර් 2 වන දින ජෝර්ජියාවේ කෝබි ප්‍රාන්තයේදී ඔහු අත්අඩංගුවට ගන්නා ලදී. ඔහුගේ වරද පිළිගැනීමට අදාළ ෆෙඩරල් අධිකරණ වාර්තාවලින් පෙනී යන්නේ ඔහු පෑන් ඇමරිකානු ගුවන් සේවයේ ලාංඡනය සහිත පුද්ගලික චෙක්පත් 10 ක් පමණක් මුදල් වලට හරවා ඇති බවත්, එහි මුළු වටිනාකම ඩොලර් 1,500 කටත් වඩා අඩු බවත්ය. ඇබග්නේල්ගේ අතිශයෝක්තියට නැංවූ ප්‍රකාශයන් බොහොමයක් පිටුපස ඇති කරුණු සහ ඒවා චිත්‍රපටයට ඇතුළත් කිරීම හෝ මඟ හැරීම සම්බන්ධ කරුණු 2021 අලුත් මාධ්‍ය වාර්තාකරණයේ වස්තු විෂය බවට පත් විය.   1978 දී, මාධ්‍යවේදීන් කිහිප දෙනෙකු ඔහු ලුසියානා නීතීඥ ප්‍රවේශ විභාගය සමත් වී නීතිපති ජැක් පී එෆ් ග්‍රෙමිලියන් වෙනුවෙන් සේවය කළ බවට සිදුකල ප්‍රකාශය නිෂ්ප්‍රභ කළහ.   විශ්‍රාමික FBI භාර විශේෂ නියෝජිතයෙකුට අනුව මාධ්‍යවේදී ඉරා පෙරී ට ඇබග්නේල් FBI සමඟ වැඩ කළ බවට කිසිදු සාක්ෂියක් සොයා ගැනීමට නොහැකි විය; 1978 දී, ඔහු FBI සමඟ වැඩ කිරීමට පටන් ගත් බව ප්‍රකාශ කිරීමෙන් වසර කිහිපයකට පසු, වංචනික චෙක්පත් ලබා දීමට උත්සාහ කිරීමකදී ඇබග්නේල් නැවත හසු විය. මෙම චිත්‍රපටයේ මංගල දර්ශනය 2002 දෙසැම්බර් 18 වන දින කැලිෆෝනියාවේ ලොස් ඇන්ජලීස් හි වෙස්ට්වුඩ් හිදී පැවැත්විණි. 

ගේම් ෂෝ නෙට්වර්ක් විසින් ඉදිරිපත් කළ *ටු ටෙල් ද ටෘත්* නම් රූපවාහිනී වැඩසටහනේ 1977 වන විහිදීම සඳහා ෆ්‍රෑන්ක් ඇබග්නේල් සම්බන්ධ විය. ප්‍රවර්ධනය සඳහා චිත්‍රපටයේ කොටස්(spoilers) 2002 දෙසැම්බර් 29 සහ 2003 ජනවාරි 1 යන දිනවල ප්‍රදර්ශනය කරන ලදී. 

### ගෘහ මාධ්‍ය 
*Catch Me If You Can චිත්‍රපටය* 2003 මැයි 6 වන දින DreamWorks Home Entertainment විසින් DVD සහ VHS ලෙස නිකුත් කරන ලදී.   2003 දෙසැම්බර් වන විට, වීඩියෝව පිටපත් මිලියන 320 ක් අලෙවි වූ අතර එය ඩොලර් මිලියන 56.3 කට වඩා ලාභයක් උපයා ගත්තේය.  චිත්‍රපටයේ 10 වන සංවත්සරය සඳහා, 2012 දෙසැම්බර් 4 වන දින Blu-ray අනුවාදයක් නිකුත් කරන ලදී,  පසුව 20 වන සංවත්සර Blu-Ray අනුවාදයක් 2022 ඔක්තෝබර් 4 වන දින නිකුත් කරන ලදී. 

## ආදායම් වාර්තා 
### Box office 
2002 දෙසැම්බර් 25 වන දින නිකුත් කරන ලද *Catch Me If You Can* චිත්‍රපටය, එහි ආරම්භක සති අන්තයේ සිනමාහල් 3,225 කින් ඩොලර් මිලියන 30 කට වඩා තරමක් වැඩි ආදායමක් උපයා ඇති අතර, *The Lord of the Rings: The Two Towers ට* පසුව දෙවන ස්ථානයේ සිටියේය. මෙම චිත්‍රපටය උතුරු ඇමරිකාවේ ඩොලර් මිලියන 164.6 ක් සහ විදේශ රටවල ඩොලර් මිලියන 187.5 ක් උපයා ඇති අතර, ලොව පුරා මුළු ආදායම ඩොලර් මිලියන 352.1 කි. මෙම චිත්‍රපටය මූල්‍යමය වශයෙන් සාර්ථක වූ අතර, ඩොලර් මිලියන 52 ක අයවැය හත් ගුණයකින් ආපසු ලබා ගත්තේය.  *Catch Me If You Can* 2002 වසරේ දී එකොළොස්වන ඉහළම ආදායම ලැබූ චිත්‍රපටය විය; තවත් ස්පීල්බර්ග් චිත්‍රපටයක් වන *Minority Report* චිත්‍රපටය එහි දහවන ඉහළම ආදායම විය. 

### විවේචනාත්මක ප්‍රතිචාර 
රොටන් ටොමැටෝස් හි, *Catch Me If You Can* චිත්‍රපටයට සමාලෝචන 203ක් මත පදනම්ව 96% ක ශ්‍රේණිගත කිරීමක් ඇති අතර, සාමාන්‍ය ශ්‍රේණිගත කිරීම 7.90/10 කි. වෙබ් අඩවියේ විවේචනාත්මක එකඟතාවය මෙසේය: "ස්ටීවන් ස්පීල්බර්ග් සැබෑ ජීවිතයේ ව්‍යාජ වංචාකාර ෆ්‍රෑන්ක් ඇබග්නේල් ලෙස ලියනාඩෝ ඩිකැප්‍රියෝගේ ප්‍රබල රංගනයක ආධාරයෙන්, විලාසිතාමය, ඉතා විනෝදාත්මක සහ පුදුම සහගත මිහිරි චිත්‍රපටයක් නිර්මාණය කරයි."  මෙටාක්‍රිටික් හි, චිත්‍රපටයට විචාරකයින් 39 දෙනෙකු මත පදනම්ව 100 න් 75 ක ලකුණු ඇති අතර එය "සාමාන්‍යයෙන් හිතකර" වන සමාලෝචනය පෙන්නුම් කරයි.  සිනමාස්කෝර් විසින් මත විමසුම් කරන ලද ප්‍රේක්ෂකයින් චිත්‍රපටයට A+ සිට F පරිමාණයෙන් "A−" වන සාමාන්‍ය ශ්‍රේණියක් ලබා දුන්නේය. 

රොජර් ඊබට් ඩිකැප්‍රියෝගේ රංගනය බෙහෙවින් අගය කළ අතර, "මෙය ස්පීල්බර්ග්ගේ ප්‍රධාන චිත්‍රපටයක් නොවේ, නමුත් එය පහසුවෙන් නැරඹිය හැකි එකක්" යැයි නිගමනය කළේය.  මික් ලාසාල් පැවසුවේ එය "ස්පීල්බර්ග්ගේ හොඳම චිත්‍රපටයක් නොව, ඔහුගේ සුමටම සහ සමහර විට ඔහුගේ මිත්‍රශීලීම චිත්‍රපටයක් බවයි. වර්ණවත් සිනමාකරණය, දක්ෂ රංගනයන් සහ වේගවත් වේගය, චිත්‍රපට නිෂ්පාදකයෙකු සතුට නිෂ්පාදනය කිරීමේ කාර්යයට අනෙක් සෑම ආවේගයක්ම යටපත් වන බව" යෝජනා කරයි.  ස්ටීවන් හන්ටර් විශ්වාස කළේ ඩිකැප්‍රියෝ " *ගැන්ග්ස් ඔෆ් නිව් යෝර්ක් හි* මාටින් ස්කොර්සෙස් එතරම් අඩුවෙන් භාවිතා කළ පරාසය, ඔහු පහසුවෙන් සහ දක්ෂ ලෙස" පෙන්වන බවයි. 

ජේම්ස් බෙරාර්ඩිනෙලි නිරීක්ෂණය කළේ " *Catch Me if You Can* කිසි විටෙකත් තමා හෝ එහි විෂයයන් එතරම් බැරෑරුම් ලෙස නොසැලකූ බවත්, මේ දිනවල බහුකාර්ය සිනමාහල්වල දක්නට ලැබෙන 90% කට වඩා ඊනියා 'විකට චිත්‍රපට' වලට වඩා සැබවින්ම හාස්‍යජනක ද්‍රව්‍ය අඩංගු වන බවයි". ජෝන් විලියම්ස්ගේ චිත්‍රපට සංගීතයට බෙරාර්ඩිනෙලි ප්‍රශංසා කළ අතර, එය "ඔහුගේ සුපුරුදු රිද්මයට වඩා ජෑස් සංගීතයට සමීප හා, (හිතාමතාම) හෙන්රි මැන්සිනි පිළිබද මතකයන් අවදි වන" බව ඔහුට හැඟුණි.  පීටර් ට්‍රැවර්ස් යනු චිත්‍රපටයට ඍණාත්මක සමාලෝචනයක් ලබා දුන් කිහිප දෙනාගෙන් කෙනෙකි; ඔහු සැලකුවේ චිත්‍රපටය "මිනිත්තු 140 කට හිර වී ඇති" බවයි. චිත්‍රපටය හාවෙකු මෙන් වේගයෙන් ගමන් කර සුළඟට හසු වූ ඉබ්බෙකු මෙන් අවසන් වේ" 

2025 දී, චිත්‍රපට නිෂ්පාදක රොබ් මාෂල් පැවසුවේ මෙම චිත්‍රපටය 21 වන සියවසේ ඔහුගේ ප්‍රියතම චිත්‍රපට අතර ඇති බවයි. 

### සම්මාන
## සංගීත අනුවර්තනය 
2009 ජූලි මාසයේදී වොෂින්ටනයේ සියැටල් හි 5 වන මාවත රඟහලේදී එය නමින්ම සංගීතමය අනුවර්තනයක් තිරගත වූ අතර, එහි දී  ආරොන් ට්වීට් සහ නෝබට් ලියෝ බට්ස් රංගනයෙන් දායක විය.  එය 2011 මාර්තු 11 වන දින බ්‍රෝඩ්වේ හි නීල් සයිමන් රඟහලේදී පෙර දසුන් ගත කළ අතර 2011 අප්‍රේල් 10 වන දින නිල වශයෙන් ප්‍රදර්ශනය කරන ලදී.   මෙම සංගීතමය නාට්‍යය හොඳම සංගීතමය සම්මානය ඇතුළු ටෝනි සම්මාන හතරක් සඳහා නිර්දේශ කරන ලදී. 

## මෙයද බලන්න 
* ෆර්ඩිනන්ඩ් වොල්දෝ දෙමාරා නම් වංචාකරුවකුගේ කතාව පාදක කරගත් 1961 චිත්‍රපටයක් *වන ද ග්‍රේට් ඉම්පෝස්ටර්*.
* *ද ප්‍රෙටෙන්ඩර්*, රූපවාහිනී කතා මාලාව
* බ්‍රසීලියානු ව්‍යාපාරිකයෙකු, උපදේශකයෙකු, කථිකයෙකු සහ හිටපු වංචාකරුවෙකු වන මාර්සෙලෝ නසිමෙන්තෝ රොචාගේ කතාව පාදක කරගත් 2010 චිත්‍රපටයක් *වන VIPs.*

## බාහිර සබැඳියන් 
* 
* 
* 
* 
* 
* ලියනාඩෝ ඩිකැප්‍රියෝ සමඟ සම්මුඛ සාකච්ඡාව - IGN හි චිත්‍රපට විශේෂාංගයක්

## මූලාශ්‍ර